Waarskynlikheid vir beurtkrag groter vandag(Argieffoto: Tracey Adams/ANA) Hoewel geen beurtkrag Donderdag verwag word nie, sê Eskom die moontlikheid daarvan is groter weens die verlies aan bykomende opwekkingseenhede. Die kragvoorsiener het Woensdagaand in ’n verklaring gesê sekere eenhede sal vandag (Donderdag) aan die stelsel onttrek word vir noodsaaklike instandhoudingswerk. Luidens die verklaring bly die stelsel onder druk en kwesbaar. Eskom sou wel van sy noodreserwes deur die nag gebruik het om voorraad aan te vul. Onbeplande kragonderbrekings het Woensdag teen 17:30 op 11 773 MW gestaan met geskeduleerde instandhoudingswerk op 4 602 MW. Eskom wys weereens daarop dat ’n moontlikheid van beurtkrag weens noodsaaklike instandhoudingswerk oor die volgende 18 maande bestaan.